เชลล์ วี-เพาเวอร์

**เชลล์ วี-เพาเวอร์** () เป็นชื่อตราสินค้าน้ำมันเชื้อเพลิงเฉพาะทางสมรรถนะสูงของเชลล์สำหรับยานยนต์ รวมถึง "เชลล์ วี-เพาเวอร์ ไนโตร+" และ "เชลล์ วี-เพาเวอร์ดีเซล" เปิดตัวครั้งแรกในประเทศอิตาลีเมื่อ ค.ศ. 2001 และเชลล์เปิดตัวน้ำมันเชื้อเพลิงนี้อีกครั้งในเดือนมีนาคม ค.ศ. 2008 ภายใต้ชื่อ "ไนโตรเจน-เอ็นริชด์ เชลล์ วี-เพาเวอร์" (Nitrogen-Enriched Shell V-Power) ซึ่งมีสารชะล้างที่มีส่วนผสมของไนโตรเจน

เดิมทีใช้สำหรับน้ำมันเบนซิน/แกโซลีนซูเปอร์ไร้สารตะกั่วออกเทนสูง (เคยเป็นที่รู้จักในชื่ออ็อปติแมกซ์ (Optimax) ในบางพื้นที่) แต่ปัจจุบันยังถูกนำไปใช้สำหรับน้ำมันดีเซลที่มีคุณสมบัติเฉพาะสูงเพิ่มเติม

ตราสินค้นี้ยังถูกใช้สำหรับเครื่องดื่มชูกำลังของเชลล์ด้วย

## วี-เพาเวอร์เบนซิน
น้ำมันเบนซินหรือแกโซลีนได้รับการประเมิน จัดประเภท และจำหน่ายตามค่าประเมินออกเทน (octane rating) โดยทั่วไป ในพื้นที่ส่วนใหญ่ของโลกจะใช้เลขออกเทนวิจัย (RON) แต่ในอเมริกาเหนือจะใช้ดัชนีต้านทานการน็อก (AKI) น้ำมันเบนซิน "ซูเปอร์ไร้สารตะกั่ว (Super Unleaded)" "มาตรฐาน" ทั่วไปในยุโรป เอเชียใต้ และออสเตรเลียมีค่าประเมินออกเทน 95 RON และในอเมริกาเหนือ "พรีเมียมไร้สารตะกั่ว (Premium Unleaded)" คือ AKI/RdON/PON 91–93 (เทียบเท่า RON 96–98) อย่างไรก็ตาม น้ำมันเบนซินที่มีออกเทนสูงกว่าอย่าง "ซูเปอร์พลัสไร้สารตะกั่ว (Super Plus Unleaded)" – ซึ่งมักมีการผสมสูตรด้วยสารเติมแต่งคุณภาพสูง – โดยปกติจะกำหนดไว้ที่ประมาณ 98 RON ในยุโรปแผ่นดินใหญ่ แต่อาจแตกต่างกันไปตามตลาด บริษัทน้ำมันและปิโตรเลียมส่วนใหญ่ ในปัจจุบัน ทำตลาดน้ำมันเบนซินซูเปอร์พลัสไร้สารตะกั่วของตนเองภายใต้ชื่อเฉพาะ และชื่อปัจจุบันสำหรับน้ำมันซูเปอร์ไร้สารตะกั่วของเชลล์คือ "วี-เพาเวอร์" เช่นเดียวกับน้ำมันเบนซินซูเปอร์พลัสไร้สารตะกั่วส่วนใหญ่ วี-เพาเวอร์ยังประกอบด้วยความเข้มข้นของสารชะล้างและสารเติมแต่งอื่น ๆ ที่สูงขึ้นเพื่อช่วยทำความสะอาดเครื่องยนต์และทำให้การทำงานราบรื่นขึ้น

ในสหราชอาณาจักรและเดนมาร์ก (ที่ซึ่งซูเปอร์พลัสไร้สารตะกั่วจะต้องมีค่าต่ำสุดที่ 97 RON) วี-เพาเวอร์มีค่าประเมินออกเทน 99 RON (ในขณะที่ เชลล์ อ็อปติแมกซ์ (Shell Optimax) รุ่นก่อนหน้าของวี-เพาเวอร์มีค่าประเมินอยู่ที่ 98 RON) มีน้ำมันอื่นอีกสองชนิดที่มีค่า 99 RON ในสหราชอาณาจักร ได้แก่ เทสโก้ โมเมนตัม99 (Tesco Momentum99) และล่าสุดคือเอสโซ่ ซินเนอร์จี ซูพรีม+ 99 (Esso Synergy Supreme+ 99)

ในเนเธอร์แลนด์ วี-เพาเวอร์เคยมีค่าประเมิน 95 RON แม้เชลล์จะระบุว่าในทางปฏิบัติมีค่าประเมิน 97 RON เพราะข้อจำกัดของประเภทน้ำมัน 92 RON, 95 RON, 98 RON และ 100 RON จึงถูกจัดอันดับอย่างเป็นทางการที่ 95 ปัจจุบัน ค่าประเมิน RON ของวี-เพาเวอร์เบนซินในเนเธอร์แลนด์ถูกจัดอันดับไว้ที่ 98

ในเยอรมนี สถานีบริการน้ำมันเชลล์ทุกแห่งเสนอวี-เพาเวอร์ เรซิง 100 (V-Power Racing 100) ซึ่งมีค่าประเมิน 100 RON ในกรีซ สถานีบริการน้ำมันเชลล์ทุกแห่งเสนอวี-เพาเวอร์ที่มีค่าประเมิน 97 RON สถานีบริการน้ำมันเชลล์ส่วนใหญ่ยังเสนอวี-เพาเวอร์ เรซิง (100 RON)
ในออสเตรเลีย ตั้งแต่เดือนตุลาคม ค.ศ. 2006 เชลล์และโคลส์เอกซ์เพรส (Coles Express) ได้เปลี่ยนชื่อตราสินค้าอ็อปติแมกซ์เป็นวี-เพาเวอร์ (98 RON) วี-เพาเวอร์ เรซิง ซึ่งเป็นรุ่นสมรรถนะสูงเป็นพิเศษ มีค่าประเมิน 100 RON แม้เชลล์จะตัดสินใจยุติการจำหน่ายวี-เพาเวอร์ เรซิงตั้งแต่วันที่ 21 กรกฎาคมถึงกลางเดือนสิงหาคม ค.ศ. 2008 โดยแนะนำให้ใช้วี-เพาเวอร์แทน น้ำมันเกรดสูงกว่าที่เคยหาซื้อได้คือวี-เพาเวอร์ เรซิง ซึ่งมีเอทานอล 5% เพื่อเพิ่มค่าประเมินออกเทนของวี-เพาเวอร์ให้เป็น 100 RON ได้ถูกเชลล์ยุติการจำหน่ายแล้วด้วย "การเปลี่ยนแปลงของตลาด"

ในสหรัฐ ราว ค.ศ. 2004 น้ำมัน "พรีเมียม" ของเชลล์ทั้งหมดถูกเปลี่ยนชื่อเป็น "วี-เพาเวอร์" ใน ค.ศ. 2015 เชลล์เปลี่ยนชื่อวี-เพาเวอร์เป็นวี-เพาเวอร์ ไนโตร+ (V-Power Nitro+) ที่เปิดตัวใหม่

ในแคนาดา ตั้งแต่เดือนมิถุนายน ค.ศ.  2005 เชลล์แคนาดาเปลี่ยนชื่ออ็อปติแมกซ์ โกลด์ (Optimax Gold) เป็นวี-เพาเวอร์ ใน ค.ศ. 2015 เชลล์แคนาดาเปลี่ยนชื่อวี-เพาเวอร์เป็นวี-เพาเวอร์ ไนโตร+

ในฮ่องกง เนื่องจากไม่มีโรงกลั่นน้ำมัน น้ำมันเบนซินจึงถูกนำเข้าจากสิงคโปร์ ซึ่งมีค่าประเมิน 98 RON อย่างไรก็ตาม มีข่าวลือว่าวี-เพาเวอร์ที่จำหน่ายในสถานีบริการน้ำมันอาจสูงถึง 167 RON (RON พื้นฐานสูงสุดสำหรับน้ำมันเบนซินเกรดผู้บริโภคเชิงพาณิชย์ทั่วโลก) ตัวเลขดังกล่าวไม่ได้รับการสนับสนุนจากการทดสอบจริงใด ๆ และไม่ได้รับการยืนยันจากเชลล์ ทั้งยังขัดแย้งกับรายงานของสภานิติบัญญัติฮ่องกง

ในนิวซีแลนด์ ตั้งแต่ ค.ศ. 2007 เชลล์เปลี่ยนชื่อ 95 พรีเมียมไร้สารตะกั่วเป็นวี-เพาเวอร์ โดยยังคงมีค่าประเมิน 95 RON เชลล์ขายธุรกิจค้าปลีกในนิวซีแลนด์ใน ค.ศ. 2010 ให้กลุ่มบริษัทที่ต่อมากลายเป็นซีเอ็นเนอร์จี (Z Energy) และเมื่อมีการเปลี่ยนชื่อตราสินค้าเชลล์ วี-เพาเวอร์ ก็ถูกแทนที่ด้วย ZX พรีเมียมไร้สารตะกั่ว (ZX Premium Unleaded)

ในสวีเดน เชลล์ วี-เพาเวอร์เคยมีค่าประเมิน 99 RON แต่ปัจจุบันถูกเปลี่ยนชื่อภายใต้เจ้าของใหม่ St1 ตั้งแต่เดือนมิถุนายน ค.ศ. 2011 เป็น "เชลล์ วี-เพาเวอร์ E5" ทำให้มีค่าประเมิน 98 RON โดยมีส่วนผสมของเอทานอล 5%

ในอาร์เจนตินา วี-เพาเวอร์เป็นน้ำมันเชื้อเพลิงเกรด 3 ที่จำหน่ายโดยเชลล์ มีค่าประเมิน 98 RON ในฟิลิปปินส์ ฟิลิปปินส์เชลล์ (Pilipinas Shell) ได้เปิดตัวเชลล์ วี-เพาเวอร์ ใหม่ (แทนที่เชลล์ เวโลซิตี (Shell Velocity)) ใน ค.ศ. 2006 เมื่อวันที่ 1 มิถุนายน ค.ศ. 2012 เชลล์ฟิลิปปินส์เปิดตัวน้ำมันเชื้อเพลิงเกรดพรีเมียมเชลล์ วี-เพาเวอร์ ไนโตร+ แกโซลีน (Shell V-Power Nitro+ Gasoline) (เดิมคือเชลล์ ซูเปอร์ พรีเมียม) และเชลล์ วี-เพาเวอร์ ไนโตร+ เรซิง (Shell V-Power Nitro+ Racing) (เดิมคือเชลล์ วี-เพาเวอร์) ในอินโดนีเซีย ตั้งแต่เดือนเมษายน ค.ศ. 2013 เชลล์ได้เปลี่ยนชื่อ 95 ซูเปอร์ เอกซ์ตรา (95 Super Extra) เป็นวี-เพาเวอร์ พร้อมสารเติมแต่งเพิ่มเติม แม้จะยังคงมีค่าประเมิน 95 RON

ในมาเลเซียและสิงคโปร์ มีค่าประเมิน RON98 โดยที่ออกเทนจะสูงกว่าสำหรับวี-เพาเวอร์ เรซิงในฟิลิปปินส์ เมื่อวันที่ 8 มิถุนายน ค.ศ. 2017 วี-เพาเวอร์ ไนโตร+ ถูกแทนที่ด้วยวี-เพาเวอร์พร้อมเทคโนโลยีไดนาเฟล็กซ์ (Dynaflex) ในรัสเซีย สถานีบริการน้ำมันเชลล์ทุกแห่งเสนอวี-เพาเวอร์ที่มีค่าประเมิน 95 RON สถานีบางแห่งยังเสนอวี-เพาเวอร์ เรซิง (98 RON)

## วี-เพาเวอร์ดีเซล

วี-เพาเวอร์ดีเซลคือน้ำมันดีเซลเสริมประสิทธิภาพของเชลล์ คล้ายกับ 'อัลติเมตดีเซล (Ultimate Diesel)' ของบีพี (BP) เช่นเดียวกับบีพี อัลติเมตดีเซล วี-เพาเวอร์ดีเซลถูกออกแบบมาสำหรับเครื่องยนต์ดีเซลจุดระเบิดด้วยการอัดสมัยใหม่ เพื่ออำนวยความสะดวกในการเสริมสมรรถนะของเครื่องยนต์ควบคู่ไปกับการเพิ่มการปกป้องเครื่องยนต์ เพื่อการทำงานอย่างสม่ำเสมอและยืดอายุการใช้งานของเครื่องยนต์

ลักษณะเด่นอย่างหนึ่งของวี-เพาเวอร์ดีเซลคือมีความใสและแทบจะไม่มีกลิ่นเมื่อเทียบกับน้ำมันดีเซลปกติ ส่วนใหญ่เป็นผลมาจากส่วนประกอบของแก๊สสังเคราะห์เป็นของเหลว (GTL)

น้ำมันนี้มีความหนาแน่นน้อยกว่าน้ำมันดีเซลทั่วไปเล็กน้อย ดังนั้นเมื่อเทียบต่อปริมาตร พลังงานต่อหน่วยจริง ๆ แล้วต่ำกว่าน้ำมันดีเซลปกติ สิ่งนี้จะถูกชดเชย เนื่องจากน้ำมันมักจะจุดระเบิดได้ง่ายกว่า (และด้วยเหตุนี้จึงมีค่าประเมินซีเทน (cetane rating) สูงกว่า) น้ำมันดีเซลปกติ และประโยชน์ที่ได้รับคือมักจะสร้างเขม่าระหว่างการเผาไหม้น้อยกว่า

เชลล์ยังทำตลาดน้ำมันดีเซล "พรีเมียม" ที่แตกต่างกันในแคนาดา ซึ่งติดป้ายกำกับว่า วี-เพาเวอร์ โดยระบุว่า "มีการผสมสูตรพิเศษสำหรับสภาพอากาศของแคนาดาตลอดทั้งปี ด้วยสารปรับปรุงค่าซีเทน สารละลายน้ำแข็ง และสารยับยั้งการกัดกร่อน" น้ำมันวี-เพาเวอร์ดีเซลของแคนาดานี้ถูกจ่ายจากหัวจ่ายเฉพาะที่ฉีดสารเติมแต่ง NEMO 2061 ในปริมาณที่วัดได้เข้าไปในน้ำมันดีเซลที่ใช้ร่วมกันกับหัวจ่ายดีเซลอื่น ๆ ที่สถานีบริการ ซึ่งโดยทั่วไปจะสะท้อนด้วยการเพิ่มขึ้นของค่าประเมินซีเทน 1-2 จุด แต่ไม่เหมือนกับวี-เพาเวอร์ดีเซลของยุโรปที่ไม่มีส่วนประกอบของ GTL นอกเหนือจากที่อาจมีอยู่แล้วในน้ำมันดีเซลที่ใช้ร่วมกัน

วันที่ 1 มิถุนายน ค.ศ. 2012 ฟิลิปปินส์เชลล์เปิดตัวน้ำมันดีเซลเกรดพรีเมียมใหม่ เชลล์ วี-เพาเวอร์ ไนโตร+ ดีเซล (Shell V-Power Nitro+ Diesel) (เดิมคือเชลล์ วี-เพาเวอร์ดีเซล) วันที่ 8 มิถุนายน ค.ศฝ 2017 เชลล์ วี-เพาเวอร์ ไนโตร+ ดีเซลถูกเปลี่ยนกลับมาใช้ชื่อเชลล์ วี-เพาเวอร์ดีเซล

## การพัฒนาในมอเตอร์สปอร์ต
ตั้งแต่ ค.ศ. 2004 เชลล์ วี-เพาเวอร์ได้ให้การสนับสนุนทีมสกูเดเรียแฟร์รารี (Scuderia Ferrari) ที่เข้าร่วมการแข่งขันฟอร์มูลาวัน (Formula One) เชลล์ วี-เพาเวอร์ยังเคยให้การสนับสนุนทีมโรงงานอาวดี้สปอร์ตทีมโจสต์ (Audi Sport Team Joest factory team) จนถึง ค.ศ. 2009 และตั้งแต่ ค.ศ. 2016 เป็นต้นมา เชลล์ วี-เพาเวอร์ได้ให้การสนับสนุนทีมดิก จอห์นสันเรซิง (Dick Johnson Racing) ในรายการซูเปอร์คาร์สแชมเปียนชิป (Supercars Championship)

ส่วนหนึ่งของแคมเปญ โดยเฉพาะอย่างยิ่งที่มุ่งเป้าไปที่การขายน้ำมันยี่ห้อ "วี-เพาเวอร์ ไนโตร+" (ซึ่งมีราคาสูงกว่าปกติและคล้ายกับสูตรที่ใช้ในสนามแข่ง) คือการจัดการแข่งขัน/อีเวนต์ฟอร์มูลาวันในเมืองที่ไม่มีสนามแข่ง ตัวอย่างเช่น บนถนนในวอร์ซอ ประเทศโปแลนด์ ซึ่งเฟลิเป มาสซา (Felipe Massa) นักขับของสกูเดเรียแฟร์รารีได้ขับรถแข่งที่ใช้ในการแข่งขันฟอร์มูลาวันชิงแชมป์ปี 2013

## อ้างอิง

## แหล่งข้อมูลอื่น

* 

หมวดหมู่:ตราสินค้าเชลล์ พีแอลซี
หมวดหมู่:ผู้ค้าปลีกน้ำมันเชื้อเพลิงยานยนต์